Papersnake/gushiwen huggingface dataset:
题苏州楞伽寺
张祜（唐代）

楼台山半腹，又此一经行。树隔夫差苑，溪连勾践城。

上坡松径涩，深坐石池清。况是西峰顶，凄凉故国情。
庐山五笑 开先招老
杨杰（宋代）

我笑开先老，家风双剑高。云间本无事，拭目看金毛。
乙丑重五
陆游（宋代）

盘中共解青菰粽，衰甚犹簪艾一枝。
寂寞废诗仍止酒，今年真负此佳时。
卜算子 前题
李流谦（宋代）

生别有相逢，死别无消息。说著从前总是愁，只是不相忆。

月堕半窗寒，梦里分明识。却似瞋人不忆他，花露盈盈湿。
南窗夜集叔问戏取樟木脑然雪为灯因与仲嘉叔问联句一首
程俱（宋代）

性空本无方，水火不留碍。阳生至阴中，此理固有在。

初疑水焚至，忽若镜加艾。又如大海中，神龙出光怪。

冰姿映烈焰，势恐不两大。原燎正焮腾，汤沃忽崩败。

涓涓煖泉涌，熠熠寒光碎。伟哉六合间，恢诡不胜载。

阴风结飞雨，来自。九天外。苍樟出芳液，根节依大块。

初非气相求，又岂天所配。如何冰炭仇，乃作坎离会。

因知造化机，幻手端可贷。
题钟山新寺后三日钦蒙圣制和章感遇之馀谨再用韵赋 其二
来复（明代）

莲花塔户镜容开，设利流光月满台。江吼鼍声东海去，地蟠龙势北山来。

云中梵呗和仙乐，天上香盂送佛斋。盛世只今隆外护，匡宗须藉仲灵才。
偈二十二首
释子淳（宋代）

少林九年垂一语，流布诸方多赚举。
大洪今日老婆心，未免分明细说与。
醉中作
陆游（宋代）

小市钟声断，高楼月色新。
醉眠当大路，狂舞属行人。
有客要元亮，无妻谏伯伦。
山花信手插，不复惜乌巾。
寄分司张郎中
王建（唐代）

一别京华年岁久，卷中多见岭南诗。声名已压众人上，

愁思未平双鬓知。江郡迁移犹远地，仙官荣宠是分司。

青天白日当头上，会有求闲不得时。
愚堂为欧阳炳文作
刘才邵（宋代）

高怀从昔厌雄夸，宴坐虚堂玩物华。清簟疏帘无俗客，浇花洗竹当生涯。

风惊万木谁家曲，云拥千峰尽日衙。莫信韬光得深隐，鹤书终恐到君家。
题金州西园九首。垣竹
姚合（唐代）

种竹爱庭际，亦以资玩赏。穷秋雨萧条，但见墙垣长。

宣尼高数仞，固应非土壤。
坚所生母李氏安人挽词五首 其四
张纲（宋代）

七帙开逾半，孤芳散若飘。可怜频举案，那复记吹箫。

翠幌浮埃积，熏炉旧炷消。如何寄怀抱，细雨夜萧萧。
鹤
任随（宋代）

何年玉羽别昆丘，飞舞长亲十二楼。
警露夜窥瑶圃月，翔云高二海天秋。
肯教渠略知遐寿，会向神区更远游。
正是溶溪烟水碧，好陪青凤饮澄流。
释志诗 其二
区大相（明代）

泾浊渭则清，举世昧其光。昆丘烈燄起，玉石咸见殃。

骐骥避骀驽，鸱鸮逐凤皇。萋菲一为吟，千载同嗟伤。

嗤嗤便佞子，多言巧如簧。众庶皆有心，彼独何无良。

凡百我在位，谋虑用不臧。诲淫者冶容，致盗由慢藏。

神龙宅九渊，玄豹处重冈。蜂虿而窃乘，壮夫失其强。

大雅贵明哲，君子慎周防。
答刘原甫寄糟姜
梅尧臣（宋代）

名国万家城，千畦等封侯。
劚当燕去前，腌牙费糟丘。
无筋偃王笑，有味三闾羞。
寄入翰林席，圣以不撤优。
又寄蓬门下，作赋谁肯休。
唯我广文舍，免为齑盐仇。
刘公汉家裔，才学歆向俦。
胸怀饱经史，辨论出九州。
曾不奉权贵，但与故人投。
赠辛非赠甘，此意当自求。
雨中过湖
孙应时（宋代）

烟雨平湖短棹归，清秋休作楚词悲。关心千里莼鲈兴，转眼一年橘柚时。

好景何妨閒处得，胜怀应少俗人知。相过拊掌有奇事，添得锦囊无数诗。
陪淮南转运魏兵部游濠上庄生台
梅尧臣（宋代）

周当战国时，何为守静正。
干戈既日寻，仁义固不竞。
天下皆跖徒，宁知圣为圣。
是将万物齐，不顾千金聘。
所以忘形骸，所以保性命。
安能小仲尼，岂不识世病。
我从魏公来，访古停乌榜。
聊识贤者心，吁嗟一长咏。
断蛇沟
范景文（明代）

赤帝子，带醉归，酒气如虹剑光挥。蛇神血溅妖妪啼，夜半捣药声鸣悲。

祖龙死，楚骓彝，大风歌喜羽觞飞。汉高长技烹走狗，何不将来断牝鸡。
和杨公济钱塘西湖百题 其七十一 葛仙丹灶
郭祥正（宋代）

丹成灶犹在，夜气接湖云。仙路何由问，刀圭幸见分。
重阳吟五首
方回（元代）

心炎何处不南荒，瘴海烟深有玉堂。
随地着身无得丧，菊花开日即重阳。
秦帝卷衣曲
姚鼐（清代）

池水生青蒲，枝叶自相扶。
水绿平如故，池上蒲成树。
秦关百二氐王才，麾剑风云万里来。
图籍河西收四郡，旌旗邺下宴三台。
燕姬赵女颜如玉，辇入殽函贮金屋。
阁道春游度渭南，珠帘暮卷临澧曲。
贵主还留钜鹿名，小腰绝爱鲜卑束。
去国婵娟意可怜，新恩慰藉情难足。
别有春风飘绮罗，华镫斗帐夜烟和。
君王欲卷衣裳赠，一片流云柰晓何。
雄略英姿冠当代，指麾旦夕收江外。
戎国分居大荔城，降夷尽保长榆塞。
大度何尝愧帝王，骄心岂免成伤败。
卷衣空忆可怜宵，月底花枝烟柳条。
婕好从招秦苑雁，侍中曾插汉宫貂。
锦袍再赐无颜色，笑杀河东金步摇。
当年力战壶关辟，雀来燕室诚何益。
女戎亡国志先荒，那系南朝谢安石。
千秋编简载功名，一朝富贵埋荆棘。
青蒲零落水东流，不见霓旌下枋头。
碧云散尽梧桐影，太息阿房几度秋。
和盛君王屋题壁韵 其三
彭凤高（清代）

山如车盖气如云，下界风来上界闻。玉宇几重思帝子，洞天第界纪茅君。

龙潜太乙钟声动，象列元辰剑佩纷。嵩华岱宗遥鼎峙，诸峰培塿孰为群。
陈美成挽词二首 其一
张纲（宋代）

望族推平舆，清芬嗣太邱。乡评严礼法，家学邃源流。

幸托葭莩契，方期仗履游。西风忽悲惨，忍复看眠牛。
次韵元发弟秋日德余庵书事二首
王之道（宋代）

饱谙世事转疏慵，投老犹能向佛宫。
危坐遂移桑荫日，清谈仍对菊花风。
凭君为我追欢伯，自此游山作醉翁。
闻说秋来足佳句，暮归应念锦囊空。
正月巡历部郡侍亲还家
蔡襄（宋代）

养亲方解郡，奉使又还家。
远岫乡关近，前旌父老遮。
挥金贫自愧，舞彩喜仍夸。
特地延宾友，相期咏白华。
过城东戚贵诸里第
龚鼎孳（清代）

复道当年驻五侯，家家红袖拂箜篌。屏移凤蜡青烟冷，人去章华皓月流。

垂柳依然临绣户，玉骢无计问高楼。重来江令头先白，不待言愁始欲愁。
味易斋为周叔训赋
王绂（明代）

厚味人所嗜，子独味于道。味道夫如何，羲经日穷讨。

大而天地外，细则秋毫杪。所遇各有味，咀嚼期了了。

至味不可言，惟应自知好。非苦亦非甘，忘饥复忘饱。

澹泊养吾神，泰和沃吾抱。长年味斯味，兀兀不知老。

掩卷坐忘言，见此庭前草。晴光宿雨收，远色连天杳。

咄彼刍豢徒，胡为养其小。
盐官东郊观涛赋四绝句比物连类以起兴 其二
吴宝钧（清代）

琴台一簇压狂澜，流水高山识曲难。欲觅钟期渺何许，乱峰重叠绕盐官。
次韵
饶节（宋代）

南山北岭总成林，野妪名园独擅金。实熟每忧风雨横，根蟠谁念岁华深。

品题可配荔枝谱，风味能忘庄舄吟。食罢蜜脾聊殿后，半钩新月在房心。
集何文起池园同何卜禧赵弼之二首 其二
林枝桥（明代）

历乱钱含菊，累垂金郁柑。傍松石选拙，移柽径饶南。

尽境还施塌，抛区也著龛。知君经济意，大略见林潭。
汝州王制待以长篇劝予复饮酒因谢之
梅尧臣（宋代）

前因饮酒多，乃苦伤营卫。
呕血踰数升，几不成病肺。
上念父母老，下念妻儿稚。
不死常抱痾，於身宁自贵。
樊子来劝我，止饮良有谓。
公复遗我诗，责我词甚毅。
指以年齿衰，非酒何养气。
春饮景可乐，夏饮暑可避。
秋饮心忘愁，冬饮暖胜被。
醉歌人不怪，醉言人不忌。
在酒功实多，止酒酒何罪。
假如寿九十，今子已半世。
不饮徒自苦，未必止为利。
胡汨妄与真，恐乖达者意。
屈原吟泽畔，方悟独醒累。
子居今之时，安免人病议。
是以告子勤，子守亦词计。
我读才一过，不觉颜起愧。
自兹愿少饮，但不使疾炽。
书此以谢公，公言诚有味。
犹锦裾六韵（锦上有鹦鹉、鹤，陆处士有序）
吴融（唐代）

濯水经何日，随风故有人。绿衣犹偪画，丹顶尚迷真。

暗淡云沈犹，青苍藓剥新。映襟知惹泪，侵鞯想萦尘。

掣曳无由睹，流传久自珍。武威应认得，牵挽几当春。
寄姚合郎中
周贺（唐代）

转刺名山郡，连年别省曹。分题得客少，著价买书高。

晚柳蝉和角，寒城烛照涛。鄱溪卧疾久，未获后乘骚。
题赵苇江雁荡图
柴随亨（宋代）

家住温州雁荡巅，归帆曾载买山钱。
江山寂寂芦花白，好似今朝纸上船。
送大方师归金陵
林逋（宋代）

渺渺江天白鸟飞，石城秋色送僧归。
长干古寺经行了，为到清凉看翠微。
娥眉山
温裕（明代）

巍然山势号娥眉，胜概天生景物奇。花木芳菲三月节，烟霞缭物九秋时。

前山寺毁无佳趣，落日岩空有断碑。几度凭高成独眺，长歌一曲起遐思。
予以缙云进士周启明长书呈秘阁黄少卿黄颇歎
杨亿（宋代）

缙云江外郡，封略古瓯中。
早被唐虞化，已成邹鲁风。
剖符曾出守，解榻值名公。
失意嗟场藿，缄书附塞鸿。
掷金才少敌，泣玉恨还同，
后夜蓬山宿，知君必薦雄。
村姑二首 其二
宋伯仁（宋代）

底事蹉跎二八年，嫁时装著未周旋。年年织得新丝绢，又被家翁作税钱。
菩萨蛮（十之十）
邓肃（宋代）

一心唯欲南园去。东山著意留难住。曾惯识追风。马群今已空。

金盘盛玉露。情绝鸳鸯侣。破贼凯还归。冲天看一飞。
秋日陪集贤学士赵公敬夫憩龙山玄真宫
贡奎（元代）

山转疑无地，人家近隔村。野田秋穫闹，冈路晚行喧。

川净云生石，溪平水到门。偶寻高士隐，相见遂忘言。
读闻复诗卷
释道潜（宋代）

诗律久已废，宏纲谁与操。断弦那虑续，吾党有英髦。

气稳侔彭泽，词幽近楚骚。未输汤从事，独诧碧云高。
绝句
王大烈（宋代）

弧矢重悬旧礼仪，郎君又产玉麟儿。便烦着眼从头看，的似徐卿二子奇。
壬午元旦拜阙回作
顾清（明代）

三朝玉帛万方陈，新岁新元新圣人。元德应天乘泰运，岁风从律转芳辰。

楼头阳鸟鸣先日，云里仙桃色醉春。江海老臣遥拜庆，钧天犹恐梦中身。
句
郁回（唐代）

破暗衣珠明有焰，照窗心月净无尘。
山出云（元和元年试）
张复（唐代）

山静云初吐，霏微触石新。无心离碧岫，有叶占青春。

散类如虹气，轻同不让尘。凌空还似翼，映润欲成鳞。

异起临汾鼎，疑随出峡神。为霖终济旱，非独降贤人。
庚子塞上作 其一
成多禄（清代）

万帐貔貅大野开，风声怒挟阵云回。天留一线容西上，地尽中原此北来。

谈笑公卿王猛意，仓皇戎马李刚才。深宵无限关心事，卷入胡天画角哀。
大帝权
徐钧（宋代）

鼎峙东吴命世雄，甘心俯受魏丕封。
炎刘已尽犹馀蜀，唇齿胡为反内攻。
闲行溪西得梅数花喜甚偶成小诗呈诸赵兄
杜范（宋代）

作意每不偶，邂逅与心会。
畴昔问寒梅，李园不成醉。
今夕亦何夕，见此万花最。
独立如高人，凛凛尘世外。
藤藓半侵剥，风雪几颠沛。
蕞尔篱落间。劲气夺松桧。
下视桃李场，碌碌千百辈。
古淡不入眼，何能供世嗜。
苦心抱岁寒，天其知我矣。
此行得此花，嶷然为增气。
置之几席间，相对喜不寐。
有果硕不食，明朝日南至。
芽蘖蔌未知，尔乃太蚤计。
三嗅味清绝，令人发长喟。
山中归呈友人
胡仲弓（宋代）

拟结岩边草，怀君夜梦刀。
山林胜朝市，道谊寄风骚。
壮志贫难折，吟肩病越高。
主人有公论，清气属吾曹。
后五草堂 其三 背郭草堂
林大春（明代）

世业方城里，先人有敝庐。一从出郭去，遂与市尘疏。

牧笛楼台外，渔歌烟雨馀。何须向岩谷，此地即仙居。
挽昭齐表妹三首
周兰秀（明代）

闲窗琼月照幽姿，芳雪飘零有所思。
莫谓愁春春不觉，语愁今可共瑶期。
放榜诗（太和八年放榜，进士多贫士）
佚名（唐代）

乞儿还有大通年，三十三人碗杖全。
薛庶准前骑瘦马，范酂依旧盖番毡。
杂曲歌辞。荆州乐二首
刘禹锡（唐代）

渚宫杨柳暗，麦城朝雉飞。可怜踏青伴，乘暖著轻衣。

今日好南风，商旅相催发。沙头樯竿上，始见春江阔。
踏莎行（九日西山）
高观国（宋代）

水减堤痕，秋生屐齿。瘦筇唤起登高意。翠烟微冷梦凄凉，黄花香晚人憔悴。

怀古风流，悲秋情味。紫萸劝入旗亭醉。玉人相见说新愁，可怜又湿西风泪。
无题
王安中（宋代）

玉府真游拥万仙，蕊珠深殿驻云軿。宫尊自吸琼浆尽，御笔犹封宝字全。

密护几重香冉冉，倒藏馀沥响涓涓。君恩许侍神霄仗，先向壶中觅洞天。
题四望亭
汪藻（宋代）

累栋层轩缥缈间，碧虚相照水精寒。纵横尽得江山胜，俯仰方知宇宙宽。

千里风烟环广座，四时星斗转危栏。何须更画东平障，十万人家表里看。
题查承斋九石图歌
戴亨（清代）

瀚海海涸唯沙砾，地脉钟灵产奇石。瑰异堪为席上珍，边人顽劣目不识。

元戎秉钺如鹰扬，匈奴遁迹宁边疆。功成振旅作台辅，囊橐归束巉岩装。

巉岩海石来远服，齐州九点俨在目。峰峦突兀生烟云，阴森满室精灵伏。

令公一朝欲捐馆，九石如闻鬼夜哭。旧物飘荡无一存，唯馀此石遗儿孙。

劫火烧质质不坏，至今光怪淩璜琨。传家至宝非丰殖，无用之用唯青白。

坚金良璧行世间，祸患每为人不测。君不见藏金坞，燃脐炬发成焦土。

又不见郁林太守贤，至今有石人争传。
一春四十日天气未佳花事行复已矣太息成吟
舒岳祥（宋代）

积翠林塘十亩阴，雨中不觉变流音。
江山万里登楼眼，宇宙千年隐几心。
有客不来还日暮，掩书无语自春深。
倚阑欲数排檐竹，故故飞花点袖襟。
西岩寺六题 其一 归云岩
郭祥正（宋代）

春田雨既足，幽岩云自归。归云无觅处，不共鹤争飞。
三用韵谢士安
张埴（宋代）

清言一掬解千纷，又向名家见大君。
北海无风鹏不运，南山有雨豹能文。
更令此手曾扶日，未必吾冠不切云。
鼻已辛酸复何事，天寒梅所只心闻。
金缕曲 题马贞女诵光遗照
顾翎（清代）

苦鹤瑶天泣。洒秋风、苍崖窅窅，冷薶残魄。果是忧昙才一见，已见冰霜高节。

谁更写、愁红怨碧。剩得缠绵词一卷，唱秋坟、山鬼应啼血。

黄鹄眼、泪潜滴。

春容依约还如昔。爇心香、莲华供奉，庄严仙骨。情到十分原殉义，历遍粉灰香劫。

抵多少、生天成佛。只我伤心缘甚事，断肠碑、怕检胭脂。

华月冷、度帘隙。
与季豹游云门
陶望龄（明代）

丛竹生鞭晚稻齐，石桥重访古时题。
谷云未出俄成雨，檐瓦初鸣已涨溪。
月气忽穿残蜺断，乱山翻在夕阳西。
秦碑解读随君读，苔磴从高不湿泥。
酬前人见别
赵抃（宋代）

退休林下屈朱轮，逸老亭边袂欲分。一诵高斋回首句，感公认我独慇勤。
登凤凰楼再依李白凤凰台韵
乾隆（清代）

谪仙当日事狂游，槌碎黄鹤夸风流。
有无较版则且置，格高兴逸吞山邱。
故宫登楼名偶似，远眺欲见蓬瀛洲。
陡思我祖开创艰，守成予责增惕愁。
老杜浣花溪图引
黄庭坚（宋代）

拾遗流落锦官城，故人作尹眼为青。
碧鸡坊西结茅屋，百花潭水濯冠缨。
故衣未补新衣绽，空蟠胸中书万卷。
探道欲度羲皇前，论诗未觉国风远。
干戈峥嵘暗宇县，杜陵韦曲无鸡犬。
老妻稚子且眼前，弟妹飘零不相见。
此公乐易真可人，园翁溪友肯卜邻。
邻家有酒邀皆去，得意鱼鸟来相亲。
浣花酒船散车骑，野墙无主看桃李。
宗文守家宗武扶，落日蹇驴驮醉起。
愿闻解鞍脱兜鍪，老儒不用千户侯。
中原未得平安报，醉里眉攒万国愁。
生绡铺墙粉墨落，平生忠义今寂寞。
儿呼不苏驴失脚，犹恐醒来有新作。
常使诗人拜画图，煎胶续弦千古无。
摄山观无尽禅师入定
于慎行（明代）

师今方入定，胜果几时成。法向无空灭，心因不住生。

湿灰犹示相，稿木可为形。恍忽莲台上，人天涌化城。
井臼 其一
江韵梅（清代）

井臼亲操强自持，囊空如洗少人知。最怜儿女同时病，药石温凉独主持。
寒夜将旦作
陆游（宋代）

白发垂肩无二毛，胸中消尽少年豪。
河倾月没夜将旦，木落草枯秋已高。
窗下灯残候虫语，墙隅栖冷老鸡号。
曲肱不复更成寐，起视寒空如断鳌。
守东平中华门开诗
萧纲（南北朝）

脂车向驰道，总辔息中华。落关犹待漏，交戟未通车。

薄云初启雨，曙色始成霞。堑流铺紫若，城风泛橘花。

弦诵终无取，顾己自怀嗟。
奉陪京城诸友游南城，寻丘尊师道场作
范梈（元代）

我本渔钓清江滨，三生自是华盖君。往从竹浦拾明月，初向芝山寻白云。

闻有仙人姓丘者，旧庐正在燕城下。杖藜随步蹑天梯，千尺云门净如洒。

门前水流清且深，朗如石镜开烦襟。中有幅轮转浩劫，多见听者无知音。

高莫高兮嵩山之中岑，幽莫幽兮壶峤之云林。万金买闲不易得，一到城市无归心。

尧舜之事俱寂寞，独留一人在丘壑。问渠羽驾来仙坛，夜夜疏星迷皓鹤。

我为长春行，兴在碧草间。白日又欲暮，浮云无时还。

十年住天都，尘土污客颜。于此意不惬，泠然遂怀山。

更将携手上烟萝，曾是轩辕弓剑过。我来正值五月半，青天渐少绿阴多。

每思东山公，兴来恣婆娑。左持玉麈挥俗客，右引采扇遮天娥。

明时豪达尽如此，逝且不乐今如何！我亦欲唤细腰舞，白马驮酒金叵罗。

诚恐道人嗔我慢，空遣弟子来相看。上堂椎鼓日色晏，孤我青精白日饭。

黄金台前春已归，海榴花发乳燕飞。同行佳人莫相违，相思更赠女萝衣。
题晚斋卷
朱浙（明代）

高斋既潇洒，匡坐晚尤宜。广庭落疏阴，仰见青冥枝。

聿当霜霰候，蔚有春阳姿。道心与之然，把玩恒自怡。

少壮足努力，老大徒委蛇。百里半九十，古老言吾规。

愿君崇令德，岁晏以为期。
再酬汤无邪
廖行之（宋代）

少陵自叹休问天，高歌杜曲希陶潜。
两翁洁身如清涟，流行坎止停则渊。
不肯相邀事趣走，相望异世俱称贤。
又如双鹤立表表，长庚共月相辉皎。
人言两翁皆大才，颇恨当时用之小。
太微别垣环紫宸，台符烱烱光太清。
天心爱君见于世，生贤赉弼何其诚。
那知局促多辕下，诡辔窃御夸覂驾。
怀哉朝秣玉山禾，徐趋可刷幽并夜。
我闻此马如翔鸾，不比群蛙私复官。
驯辕妥策服黄道，御舆君子何其安。
岂其力称称以德，谷量谩富驴骡特。
乃知市骏等抡材，毕竟多贤重王国。
汤君谓我祖有传，非独中选如张钱。
诛奸发策自其手，亟使国步臻安全。
忠言信与纷纷别，大启君公扶帝业。
退然宁肯自贤功，锡马无心昼三接。
青编自有声飞英，笑唾当年石季伦。
高风盛节位不称，独抱此志虚经纶。
君言济志非无策，太息神臯犹异域。
会令桂梅一冰天，却镌浯颂燕然石。
吾侬琐碎如棘荆，听君忠愤犹含情。
可怜有志不得展，三叹先我金昆兄。
人生万事皆前定，试听沧浪清濁咏。
晋陶唐杜等诗穷，怊怅文章不如命。
祝君我有心殷勤，天降时雨山川云。
古来臯伊今在庭，食芹有美须献君。
春日杂兴
方岳（宋代）

高下云藏野老家，纵横水漱竹篱斜。
勒将春去许多雨，流出山来都是花。
白首风烟三迳草，清时鼓吹一池蛙。
身閒不耐閒双手，洗甑炊香夜作茶。
送比部马员外二浙提点刑狱
宋庠（宋代）

西汉为郎选，南方奉使才。
书随星火落，帆拂斗牛开。
束笴闻民悦，丹毫绝吏猜。
奈矜持节重，无客对衔杯。
静化堂
曾巩（宋代）

修檐䡾䡾背成阴，行尽松篁一径深。好鸟自飞还自下，白云无事亦无心。

客来但饮平阳酒，衙退常携靖节琴。世路人情方扰扰，一游须抵万黄金。
远游
陈必复（宋代）

关山劳眺望，宇宙忆经行。
地隔南溟断，天低北斗横。
高谯闻远柝，孤枕历寒更。
只影惟堪吊，殊乡鲜弟兄。
连阴欲雪排闷
陆游（宋代）

先生经旬甑生麈，藜羹不污白毛巾。
鲁连敢谓天下士，摩诘要是山中人。
溪从滩瘦愈刻厉，山自木落增嶙峋。
云重惟愁雪欲作，梅花忽报一枝春。
叶
释斯植（宋代）

天涯谁与寄相思，残片疏疏尚恋枝。
一自西风寒勒后，凋零能得几多时。
高楼
刘攽（宋代）

青楼高高危九衢，朱栏画栱相倾扶。佳人当轩玉不如，红帘翠幕深沉居。

危弦促柱鸣笙竽，哀音感耳心意舒。浮云不行飞鸟徐，游人驻车马踟蹰。

嘉肴桂酒白玉壶，浩唱烂醉何所居。乐极哀多盈必虚，世故万变谁能图。

飞鸢堕鼠残诸虞，里闾豪杰何时无。茂陵老儒空叹息，曲突徙薪才赐帛。
闻元叔移居姚江
李正民（宋代）

涨海连天古县幽，浮家泛宅竟何求。红旗黄纸俱无预，白璧明何岂易投。

世路久谙聊尔尔，宦情将老亦悠悠。不须更说黄粱梦，二顷良田早自谋。
九月十二日入南山憩一民舍冒雨炙衣久之
张耒（宋代）

石棱如刀不容步，上挽垂藤下无路。
风寒雨滑徒旅愁，舍马杖藜泥没屦。
跻攀颠坠不容发，目眩心寒惊反顾。
亦知垂堂有遗戒，身仰微官欲谁愬。
萧萧茅屋映绝壁，门外汩汩清泉注。
解衣就火不能暖，旋拾山薪伐溪树。
山翁生未食醯醢，脱粟寒蔬度朝暮。
人间平地固不少，何用崎岖守磨兔。
秋声四起山霭夕，坏屋疏篱睡无处，
披裘结束相劝归，过尽重云下山去。
送韩评事（一作韩评事别业）
周贺（唐代）

门枕平湖秋景好，水烟松色远相依。罢官馀俸租田种，

送客回舟载石归。离岸游鱼逢浪返。望巢寒鸟逆风飞。

嵩阳旧隐多时别，闭目闲吟忆翠微。
晓步吴江折得城根人家墙外桃花有作
姚燮（清代）

烟气晓薄藏难深，向人含笑春不禁。动宜含笑静宜怨，花里春人与肠断。

平川平见初莺飞，初日初照城草肥。竹帘风妥拒山黛，柴门露滑横藓衣。

春人梦春晨未醒，恐有春魂贴春影。魂边陌路杨柳稀，眠底楼台水天迥。

黄毛乳鸭浮过河，春人出帘花在波。花低缭梦愁难唤，人病伤春弱奈何。

出门春残客心苦，不梦晴云梦凉雨。莫嫌折作疏鬓簪，怜惜春人同此心。
沁园春·莫羡渠侬
刘克庄（宋代）

莫羡渠侬，白玉成楼，黄金筑台。也不消颠怪，骑驎被发，谁能委也，令鸠为媒。鬓有二毛，袖闲双手，只了持螯与把杯。公过矣，赏陈登豪气，杜牧粗才。便烦问讯张雷。甚斗宿无光剑不回。想阁中鸣佩，时携客去，壁间悬榻，近有谁来。撤我虎皮，让君牛耳，谁道两贤相厄哉。中年後，向歌阑易感，乐极生哀。
秋晚书懹
陆游（宋代）

七泽三巴日月长，即今万事付茫茫。
结庐穷僻新知少，属疾沉绵旧学荒。
中夜饭牛初上阪，千年化鹤复还乡。
自怜尚觉身为累，剩蓄荆薪待雪霜。
雨中游法王寺诗
李廌（宋代）

雨脚如麻未肯收，雨中还作法王游。
云埋辇路烟初合，水溅松岩雪乱流。
心畏险途常恐失，寒侵病骨已知秋。
群峰耸峭犹无畏，为语山僧不用留。
满庭芳 黄县金玉庵
马钰（金朝）

东寺西城，南山北海，心中好结良因。庵名金玉，堂建号全真。廊舍清风明月，圆无漏、不落沉沦。门清净，云朋霞友，燕处得申申。无为环堵里，小松疏竹，初种新新。向宝花台上，异事惊人。眺望蓬莱山岛，又何必、别觅长春。堪图画，芝川一境，马钰略铺陈。
寄龚静照
上鉴（清代）

诗狂生性与君同，遗世搜奇兴不穷。见说绿窗娴剑术，白云深处礼猿公。
睡起作帖数行
陆游（宋代）

睡余得清风，起坐傍书几；日长谁语言，赖此管城子。
欣然共游谁，一笑我忘尔。
群鸿偶下集，但怪惊不起。
古来翰墨事，著意更可鄙。
跌宕三十年，一日造此理。
不知笔在手，而况字落纸。
三叫投纱巾，作歌识吾喜。
山窗即事思正仲有寄
舒岳祥（宋代）

相怜不相见，不见自情亲。
野水僧无影，斜阳树半身。
懒蜂偷柏蜜，饥雀啄窗尘。
吟就怀人杳，书成访驿频。
甘草子·尘所不肯修行
王哲（金朝）

尘所不肯修行，个个贪欢聚。转转恋荣华，怎肯将心悟。直待阴公教来取。便急与相随去。早被儿孙送归土。金玉谁为主。
怀亥白兄寿门弟二首 其一
张问陶（清代）

同气吾三人，我更长于客。咄嗟五年馀，聚日不踰百。

亲舍成逆旅，宾馆如安宅。无事苦自扰，狂奔究谁迫。

功名是何物，坐使骨肉拆。荣利已薰心，别离尤动魄。

强颜向他族，无乃非良策。心惊梁里涧，感切怀远驿。

何似常对床，联吟风雨夕。
次张斗南有怀方崖旧游韵
周密（宋代）

犹记联镳度晓关，幽寻曾到五云山。敢忘白石清泉约，空羡轻鸥野鹤閒。

寤寐啸歌前日事，死生契阔数年间。当时诗草今犹在，何日重游共细删。
由岫云寺后登山行四里至龙潭
赵怀玉（清代）

流泉不知处，但觉声在耳。稍盘过上方，泉出绕屐齿。

澄潭如洗过，一泓长见底。曾闻故老传，潭实今寺址。

神龙喜听法，风雨向夕徙。小亭峙其旁，周遭遍桃李。

沾衣湿苍翠，映面半红紫。晴烘午云热，明濯暮霞绮。

山僧汲泉烹，茗碗颇能理。经春未见花，偶乐可忘死。

下岭仰见星，烟昏寺钟起。
南园杂咏·竹亭
陈宓（宋代）

谁将霜雪节，剪伐结此亭。
更须千万个，四面看青青。
溪村即事二首
王镃（宋代）

村村绿树起青烟，隔岸行人叫渡船。
昨夜不知何处雨，水推枯叶出溪边。
留别邵公言
毛滂（宋代）

公言雅知我，良胜我自知。
往年得为僚，税驾清江湄。
觉君有胜致真率仍天资。定交倾盖间，
快语明肝脾。我生七不堪，
百谪将安之。官长笑不骂，
儿童容遨嬉。掾舍等禅房，
竹树含幽姿。其间有閒味，
共此非君谁。驾言写予忧，
欲致车已脂。往披五老云，
下采苍山芝。翛然送日月，
万虑忽若遗。朅来两溪上，
邂逅宽所思。微风送白蘋，
藻芊摇寒漪。水清不受钓，
鱼细安可骑。亦复可怜人，
鸥鹭相委蛇。君岂鸥鹭群，
鵷鸾往追随。所遭即定分，
固有何庸麾。我生傥可用，
岂惜山英移。荣华召食荠，
贫贱亦尝饴。顾今适当还，
捃拾聊充饥。从君借蓑笠，
破雨收江蓠。
秋夕遣兴四首 其二
林大钦（明代）

秋风瑟瑟吹寒草，万事推移那可保。山中野父本无愁，白日相看霁怀抱。
笼泉
赵进美（明代）

惆怅溪桥古树凉，天涯行李岂能忘。已知山意多秋雨，自听泉声到夕阳。
赋得已凉天气未寒时得凉字五言八韵
黄联璧（清代）

已是清秋候，连朝觉早凉。人心寒未戒，天气暑初藏。

玉露沾珠箔，金风度画堂。绮罗才欲换，刀尺且休忙。

纸薄窗微透，纱轻帐细飏。蟾光都一色，雁影自成行。

绿叶还经雨，黄花渐傲霜。会看交冷节，处处授衣裳。
两马齿俱壮
王安石（宋代）

两马齿俱壮，自骄千里材。
生姿何轩轩，或是龙之媒。
一马立长衢，顾影方徘徊。
一马裂衔辔，奔嘶逸风雷。
立岂饱刍豆，恋栈常思回。
奔岂欲野齕，久羁羡驽骀。
两马不同调，各为世所猜。
问之不能言。
使我心悠哉。
咏史上·晁错
陈普（宋代）

谁人能夺伯氏邑，何德敢隳三子都。
内史自侵汉家庙，未须削楚更衰吴。
同贾运使章职方王推官赏梅
郑獬（宋代）

花前留客解金鞍，拣遍繁梢尽折残。
翠帽插来无处著，玉盘收取与人看。
无言有意空相对，欲去重来更绕栏。
把酒殷勤须会取，风头只待作春寒。
朝饭罢登净远亭
杨万里（宋代）

近水孤亭迥，萦城一径斜。
霜林乌鹊国，冰岸鹭鸶家。
殊觉冬曦暖，还拈小扇遮。
传呼惠山水，来瀹建溪茶。
救生寺望春寄畅当
李端（唐代）

东西南北望，望远悲潜蓄。红黄绿紫花，花开看不足。

今年与子少相随，他年与子老相逐。
夏日集北郭禅院次楚客袁七齐韵
梁元柱（明代）

园林逃暑一閒过，竹里惊呼问小坡。客自握兰来泽国，谁从结佩绚云窠。

不辞引满黄鹅杓，难和流徵白雪歌。却羡卿狂谁得似，卿今曾数粤山多。
闻桑叶贱甚感叹有作
赵蕃（宋代）

种得桑栽接始成，剃锄长及夏时营。
叶黄已说都无价，蚕老那知转更平。
自是初头放种薄，曷能断手有丝嬴。
田租减放犹科校，况此全催可后程。
访隐者
叶绍翁（宋代）

不作王门梦，来敲隐者关。
童先孤鹤化，云伴一身闲。
碍笋新移路，低墙为看山。
几回松下去，锄得茯苓还。
奉和幸安乐公主山庄应制
马怀素（唐代）

主家台沼胜平阳，帝幸欢娱乐未央。掩映雕窗交极浦，

参差绣户绕回塘。泉声百处传歌曲，树影千重对舞行。

圣酒一沾何以报，唯欣颂德奉时康。
秋日晚望
杨万里（宋代）

村落丰登里，人家笑语声。
溪霞晚红温，松日暮黄轻。
只麽秋殊浅，如何气许清？
不应久闲散，便去羡功名。
林提学挽词
邓肃（宋代）

文阵曾惊贤士关，青衿袖手仰登坛。
当年声价辉暘谷，晚节清登奈岁寒。
地下修文屈颜子，人间谈易失丁宽。
传家赖有千人杰，三接天衢不作难。
憩窦园因题池亭
释绍嵩（宋代）

午枕藜床梦忽惊，窦家园裹有莺声。
半生客路逢佳节，万瓦脚跟开化城。
鸂鶒刷毛花荡漾，蒲萄上架月纵横。
谁教并向此中见，清杀诗翁老不胜。
玉女峰
周长发（清代）

甫越明星峰，探奇尚有意。玉女启琼窗，亭亭在天际。

桃花驻丹颜，到老未憔悴。何以葆厥真，众妙通玄秘。

我生入尘网，应为群仙弃。偶尔云中游，超然霞外寄。

松竹作笙簧，恍如天乐沸。携手五龙君，且学希夷睡。
寄赵昌父
赵汝谈（宋代）

杨柳风吹神雨晴，樱桃花发野塘春。
归来依旧青山好，白发看山有几人。
望终南
何景明（明代）

近览南山霁，遥迎西日曛。黛横千里色，花抱五台云。

城阙行相映，川原望转分。丹梯悬石洞，未访赤霞文。
潘延之赞
释德洪（宋代）

毗卢无生之藏，震旦有道之器。谈妙义借身为舌，擎大千以手为地。

机锋不减庞蕴，而解文字禅。行藏大类孺子，而值休明世。

舒王强之而不可，神考致之而不起。此天下士大夫所共闻，然公岂止于是而已乎。
道士刘先觉之金陵
周孚（宋代）

挽袂小徘徊，秋风菊正开。方惊鸥可狎，忽与雁同回。

老干元如腊，衰怀久已灰。丹砂未得诀，伫子寄方来。
赠苏仲豫
李彭（宋代）

平生照眼玉壶冰，解向朝阳续凤鸣。黄鹄楼前重会面，白莲社凤定交情。

疏才我亦怜文举，大雅君应笑正平。贳酒临邛聊复尔，莫令狗监污高明。
陈正叔县尉见示所著诗文以诗谢之
孙应时（宋代）

文章千古一毫端，妙处工夫到底难。
春色无边知造化，海风不断识婆澜。
看君健笔凌霄汉，照我清窗醒肺肝。
宝剑莫忧人未识，光荒须动斗牛寒。
和钟西耘庶常德祥律门感怀诗
黄遵宪（清代）

电掣重轮走水车，风行千里献比闾。
移山未要嗤愚叟，捧土真比塞孟诸。
黑齿雕题征鬼箓，赤文绿字诩天书。
寻常弓矢疑堪用，闻道潮人驱鳄鱼。
祠阙里雅
李振裕（清代）

太山岩岩，遐尔具瞻。登封受命，上帝是监。钟灵岱岳，笃生尼父。

大道昭明，炳然终古。于皇时清，继天立极。累洽重熙，与民休息。

苞蘖既除，干戈永戢。偃武觌文，风行四国。岁维甲子，历起上元。

翠华南指，旌轩八屯。秩祀东岳，礼举柴燔。俯临日观，旁瞩天门。

泰山之阳，曲阜之宅。万乘回銮，里门是式。奕奕本支，恭迎清跸。

升堂陟降，祀典攸秩。轩县辏矣，乐具奏矣。尊罍既陈，飨礼侑矣。

俎孔硕矣，天子献之。豆孔庶矣，天子荐之。祝史有辞，我皇黼藻。

曰万世师，揭此显号。华盖九斿，爰饰于庙。姬公孟子，亦越奠告。

皇曰噫嘻，相予肆祀。济济臣工，诜诜胄子。布席横经，披陈奥旨。

圜桥肃听，晬容有喜。陟彼泉林，厥流孔滮。维兹桧文，厥枝孔虬。

万年不凋，圣人所树。皇心愉愉，爰记爰赋。帝恩优渥，零露瀼瀼。

流根润叶，受祉无疆。匪曰赉之，孔氏之光。斯文丕显，邦家之庆。

泗水汤汤，孔林苍苍。文草灵蓍，辇路之旁。樵苏有禁，旧不逾顷。

今也廓之，数兼常等。奎画有炜，垂象神宫。取彼琬琰，是琢是砻。

丰碑百尺，崒嵂在东。历年亿万，与岱比崇。

维山有岱，维天有汉。皇德是峻，帝文是焕。大道彰矣，治化翔矣。

日月星辰，庆重光矣。
德祐六年岁旦歌
郑思肖（宋代）

天运无情岁事新，大宝虚位孤王春。昼出衔恤夜梦哭，皇皇五载臣无君。

南望二王未驻跸，北忆三宫犹蒙尘。祅祲蚀日地轴折，冤气上腾霾苍旻。

百姓茹苦痛彻髓，大事未定焦如焚。我宁久处遁闷中，遽忍终死为逆民。

大哉父母之遗体，与生俱生仁义身。天鍊精金铸我心，上籀忠孝两字文。

痛忆我君我父母，眼中不识天下人。不变不变不不变，万挫以死无二心。

醉喝海岳尚翻动，不信不灭犬羊群。或谓逝水不可复，叱我痴忠空愁颦。

焉知汉绝十八载，光武乃兴舂陵兵。即此一语断世事，仰面再拜泪如倾。
野炊猿藤迳树下
杨万里（宋代）

迳仄旁无地，林开忽有天。
丹枫明远树，黄叶暗鸣泉。
苔锦银抢灶，芦茸玉帐毡。
从军古云乐，乞与个山川。
春日吴中
吴龙翰（宋代）

照人芳树迟迟日，吹面垂杨拂拂风。
客思一筇携不尽，鸟声多在落花中。
李时进佥宪持其考君墓表求诗
宋褧（元代）

襄垣老人志不群，教子岌岌兴高门。燕山谏议有阴德，陈氏省华多子孙。

少年孤贫嗟素身，策名仕版期后昆。报施之道昭而神，蓍布爻象龟灼文。

老人种善如种树，老人视财如视土。紫衣綵衣事尊俎，恩封乡县爵第五。

七帙告终既寿考，螭首龟趺贲泉户。君不见草间无闻乱冢何足数，却是当时守钱虏。
悠然堂
韩淲（宋代）

公堂柱笏文书省，日月青山在眼前。吟到有诗端自肯，醉中因酒亦天全。

霜高远树参差外，风落孤鸿灭没边。却笑柴桑穷处士，篱根把菊始知然。
寓京口四首答汤菊庄兼简分司郑料院·鹘山
武衍（宋代）

屹然孤石藓痕青，千古江湍洗不平。
苍鹘飞来复飞去，不知身为此山名。
湘江夜泛偶作
颜斯总（清代）

湘水无波镜面平，卧听柔橹梦难成。多情只有娟娟月，照著天涯分外明。
雨中作
杜牧（唐代）

贱子本幽慵，多为隽贤侮。得州荒僻中，更值连江雨。

一褐拥秋寒，小窗侵竹坞。浊醪气色严，皤腹瓶罂古。

酣酣天地宽，怳怳嵇刘伍。但为适性情，岂是藏鳞羽。

一世一万朝，朝朝醉中去。
登徒子好色赋
宋玉（先秦）

大夫登徒子侍于楚王，短宋玉曰：“玉为人体貌闲丽，口多微辞，又性好色。愿王勿与出入后宫。”

王以登徒子之言问宋玉。玉曰：“体貌闲丽，所受于天也；口多微辞，所学于师也；至于好色，臣无有也。“王曰：“子不好色，亦有说乎？有说则止，无说则退。”玉曰：“天下之佳人莫若楚国，楚国之丽者莫若臣里，臣里之美者莫若臣东家之子。东家之子，增之一分则太长，减之一分则太短 ；著粉则太白，施朱则太赤；眉如翠羽，肌如白雪；腰如束素，齿如含贝；嫣然一笑，惑阳城，迷下蔡。然此女登墙窥臣三年，至今未许也。登徒子则不然：其妻蓬头挛耳，齞唇历齿，旁行踽偻，又疥且痔。登徒子悦之，使有五子。王孰察之，谁为好色者矣。”

是时，秦章华大夫在侧，因进而称曰：“今夫宋玉盛称邻之女，以为美色，愚乱之邪；臣自以为守德，谓不如彼矣。且夫南楚穷巷之妾，焉足为大王言乎?若臣之陋，目所曾睹者，未敢云也。”王曰：“试为寡人说之。”大夫曰：“唯唯。臣少曾远游，周览九土，足历五都。出咸阳、熙邯郸，从容郑、卫、溱 、洧之间 。是时向春之末 ，迎夏之阳，鸧鹒喈喈，群女出桑。此郊之姝，华色含光，体美容冶，不待饰装。臣观其丽者，因称诗曰：‘遵大路兮揽子祛’。赠以芳华辞甚妙。于是处子怳若有望而不来，忽若有来而不见。意密体疏，俯仰异观；含喜微笑，窃视流眄。复称诗曰：‘寐春风兮发鲜荣，洁斋俟兮惠音声，赠我如此兮不如无生。’因迁延而辞避。盖徒以微辞相感动。精神相依凭；目欲其颜，心顾其义，扬《诗》守礼，终不过差，故足称也。”

于是楚王称善，宋玉遂不退。
送陈沧洲游浯水便登方广岩
王恭（明代）

闽山西来多法园，溪西一道通仙源。林花贝叶相辉映，道林凿齿皆清言。

遥岩二月霜花积，千丈垂萝袅烟碧。水帘风卷半空寒，石室云来万山白。

真僧不见宾头卢，片月孤峰色相癯。六时天乐闻钟磬，百尺风潭写画图。

仙舟此别饶佳趣，岂学悠悠向平去。林僧定扫壁间苔，山人况有惊人句。
清平乐
李廌（宋代）

落梅呜咽。暗淡城头月。吹满江天惊梦蝶。唤起画楼伤别。帘风轻触银钩。梧桐玉露新秋。底事琐窗深夜，素娥常伴人愁。
山行
戴叔伦（唐代）

山行分曙色，一路见人稀。
野鸟啼还歇，林花堕不飞。
云迷栖鹤寺，水涩钓鱼矶。
回首天将暝，逢僧话未归。
八关僧房遇雨
陈与义（宋代）

脱履坐明窗，偶至晴更适。
池上风忽来，斜雨满高壁。
深松含岁暮，幽鸟立昼寂。
世故方未阑，焚香破今夕。
烧残树
刘敞（宋代）

古树荒祠侧，他年雷震馀。蛟龙从此逝，蝼蚁至今居。

错节摧犀甲，烧痕蠹漆书。会看妨要路，终胜断沟渠。
晨起三首
赵文（宋代）

晨起出门去，江声自悲咽。
满目无行人，前山雾如雨。
望秦川
李颀（唐代）

秦川朝望迥，日出正东峰。
远近山河净，逶迤城阙重。
秋声万户竹，寒色五陵松。
客有归欤叹，凄其霜露浓。
百山行五十韵繇浙江江山闽山以至潮山
郭之奇（明代）

山行尽一月，踰山历万乡。入山又出山，宛在山中央。

山图所未及，山经或未详。夏山翠如滴，秋山净若妆。

冬山深如睡，春山远更芳。不尽山四时，山情那可量。

江山自严厉，溪山转幽凉。神山未获见，海山意中荒。

我闻山异德，始知山各疆。朝陟东山巘，山日飞混茫。

午憩南山侧，山风扑面飏。晚出西山岫，山云尽可囊。

夜倚北山麓，山雨欲浮床。山岚时结瘴，山露乍凝霜。

何木不山落，何草不山黄。落木悲山末，黄草敝山旁。

山木犹有枝，山草孰堪纕。此尽山糟粕，岂见山英芒。

山草非芝瑶，山木愧扶桑。山樵恣斤斧，山牧自徜徉。

欲穷山变化，久为山低昂。穿穴看山鼠，扑树突山獐。

伎俩凭山鬼，依倚任山狼。迁鸟出山谷，雌雄立山梁。

求山仍求友，山集又云翔。颇怪山中物，未必与山忘。

何人买山隐，何士构山堂。紫霞依山栋，碧霭吐山房。

山葵供小摘，山竹表幽篁。山居虽暂许，山意岂堪偿。

山不厌人閒，人莫厌山长。心能与山静，山亦与人商。

久从山终始，姑使山颉颃。山朝复山暮，与山俱未遑。

我仆叹山砠，我马鸣山冈。采山人不见，何处置山筐。

山巅馀鸟道，山径仄羊肠。崔嵬极山致，屈曲探山藏。

举头问山隐，山书秘何方。低颜语山客，山桂尔毋戕。

山盘五十馀，惟有泰山当。山池二十八，或倍华山阳。

彼山标千古，山以名益昌。此山阻遐僻，名晦山何妨。

山之言产也，不产山无良。或曰山为宣，非宣山曷扬。

我有家山在，俟我山始彰。东山与西山，咫尺共山光。

近山情可悉，遥山意可望。聊以家山绪，先矢百山行。
励志四章示家塾同学诸子 其三
姚燮（清代）

积藏在中窖，谁测中实虚？莫云富可骄，坐遘群舌诛。

甘苦有究富，食蔗宁食荼。洁玉闭重椟，蝇矢何由污？

风飘若木枝，岁月迈云徂。愿以仙掌平，上执星斗枢。

一成守坚致，百折通游纡。灿然群化陈，眇矣中心逋。

瀚海龙自升，屋梁燕犹雏。
雨中花
晏殊（宋代）

剪翠妆红欲就。折得清香满袖。一对鸳鸯眠未足，叶下长相守。

莫傍细条寻嫩藕。怕绿刺、罥衣伤手。可惜许、月明风露好，恰在人归后。
寄道友
卫宗武（宋代）

忆昨君有行，飘飘气欲仟。
去作苏门啸，不觉晚岁年。
云采照高秋，盟言尚无愆。
远间传征鸿，俄乃栖冷泉。
北山有野鹤，长唳声闻天。
高人游华胥，岂不惊昼眠。
囊中宝苑书，香翰徒联翩。
安得九灵光，晔晔飞我前。
雪霁过清溪题道士江野舟南馆 其二
萨都剌（元代）

江南正月半，犹自有梅花。踏雪去何处，青溪道士家。
广陵别薛八（一题作送友东归）
孟浩然（唐代）

士有不得志，栖栖吴楚间。广陵相遇罢，彭蠡泛舟还。

樯出江中树，波连海上山。风帆明日远，何处更追攀。
江阁夜坐
刘才邵（宋代）

闲云收尽露乾端，垂地漫漫碧玉宽。小海无人续遗唱，斜河挂影作飞湍。

水仙环佩归何处，天阙楼台似更寒。知欲乘风叩阊阖，如公应入不为阑。
送王次令入都
德元（清代）

青嶂一回别，黄河千里程。念君临远道，何日到神京。

暮霭群鸦集，西风只雁鸣。天涯离索恨，吹入晚潮声。
焚香
郑刚中（宋代）

五月黄梅烂，书润幽斋湿。
柏子探枯花，松脂得明粒。
覆火纸灰深，古鼎孤烟立。
悠然便假寐，万虑无相及。
不知此何参，透顶众妙入。
静处动始定，惟虚道乃集。
心清杜老句，高韵不容袭。
馀馨梦中残，密雨窗前急。
送杭州使君苏内相先生某用先生旧诗方丈仙人出渺茫高情犹爱水云乡为韵作古诗十四首 其十四
李廌（宋代）

四海李元礼，龙门多俊良。英英郭有道，一揖遂生光。

画鹢凌云波，仙舟水云乡。此心徒皦皦，千里共苍苍。
无题·八岁偷照镜
李商隐（唐代）

八岁偷照镜，长眉已能画。
十岁去踏青，芙蓉作裙衩。
十二学弹筝，银甲不曾卸。
十四藏六亲，悬知犹未嫁。
十五泣春风，背面秋千下。
依韵奉和梅尧臣四首 其四
刘敞（宋代）

欲埽鹏翅还北溟，欲引羲辔来东瀛。从兹阴翳永绝灭，康衢不使泥涂生。
书高淮水墨扇
王恭（明代）

偶坐孤亭趋不稀，片云空翠湿罗衣。相逢莫话前朝事，剩水残山只雁飞。
庐山谣答刘生芷庭
丘逢甲（清代）

匡庐名自匡君遗，福庐乃出叶少师。匡庐自大福庐小，名山要待人扶持。

五岭东来郁雄秀，群山冠剑森威仪。纷趋到海尽南纪，与海争地雄鼓旗。

天藏地閟留隐秀，有山亦以庐名垂。州因鋗姓乡旼姓，兹山未著庐者谁。

我归自东未宁宇，越鸟固应巢南枝。不为神仙不宰相，入山将恐山灵嗤。

前身太华老道士，游仙旧梦参希夷。误信神山在海上，失足𩊊佩人间嬉。

九十九峰发霞燄，手持芙蓉哦新诗。要令海国变风雅，开山初祖天人师。

青柯故侣苦相惜，小劫摧落云龙姿。东方狼星忽悬燄，天弧久弛无神威。

扶桑岛窄奋乌足，香蕈洋浅张黥鬐。黑风摧海水四立，阴云惨澹台山危。

沙虫百万势将化，末劫不救非慈悲。生作愚公死精卫，谓海可塞山能移。

开屯径欲试神手，炮雷枪雨供驱驰。玉门第八金匮九，安知变故多参差。

值天方醉剪鹑首，呵壁欲问宁非痴。岂有扶馀王剑侠？虬髯一传词尤支。

不如归去亦一策，山中血泪啼子规。朱崖虽弃汉地大，公卿固应从捐之。

独恨平生失微尚，请缨请剑忘官卑。南阳已矣不得卧，兼累羽扇无能挥。

辽东幼安本侨寓，欲去犹恋将奚为？撒手台山惨将别，直等死别非生离。

全家轻舟径西渡，旧游回首成天涯。闽山将尽粤山见，青山万里安舆随。

五花战袍失光彩，剩有馀耀生莱衣。东迁四世过百载，故居乔木苍烟霏。

恐如丁仙化鹤返，感慨城郭人民非。圆山之间印山下，厥邑隶镇乡文基。

自从宋元此聚族，小宗别祀多分祠。朱门白屋万家聚，岁时伏腊陈牲牺。

弟兄伯叔各欢序，唐山直惜吾归迟。摩挲故谱寻老屋，半废为圃芜不治。

故钉遗瓦存者仅，不如别卜陈蓍龟。惟乡之西协吉卜，宗老告我庐山宜。

一邱一壑本吾愿，名山况复如相期。忆昨泉山小留滞，清源紫帽神挚维。

阴那老僧速归驾，许我佳地当非欺。梦中之境忽真得，此事或亦神能司。

乃携寻山绿玉杖，古径手自荆榛披。一峰卓立出云表，苍然秀色轩人眉。

如玉屏张宝帐合，如宝驮象球弄狮。群山众壑竞奔赴，势若拱卫来逶迤。

乃登极顶旷四瞩，玉华金简生光辉。仙桥俯瞰飞渡迹，天马旁若凌风嘶。

目卑三台小九子，君山肃立毋敢欹。鞭云策霞互吐纳，沐日浴月相蔽亏。

四时花开长不谢，万年松老生清飔。洞天福地不在远，佳处要岂人境违。

四山环合若庐舍，山中地忽成平夷。有圃宜蔬田宜稻，买山以隐宁靳赀？

乃测周圭景以正，乃用傅版功斯施。惟堂有宦阁有簃，开门山影绿满池。

乡人载酒欲吾贺，言待其落陈金卮。就中吾友有刘子，清言古谊吾所推。

山村易名曰澹定，刘子妙解为之词。今晨缄书更报我，开函奇字蟠蛟螭。

庐山之谣又继作，青莲逸轨遥相追。上为兹山发厥秀，下为吾庐言其私。

中间慷慨论时事，若屈奇诡梁哀噫。山中展诵发浩叹，神妙欲告山灵知。

惟山如诗贵真面，得其真者名乃归。惟楚有山称九嶷，惟蜀有山称峨嵋。

粤山罗浮实称首，同向南戒争崟崎。兹山又别钟粤秀，如光初曜华方滋。

吾爱吾庐更爱山，以山相属吾宁辞？山中之云出无时，青天舒卷人难羁。

山中之泉清且漪，我归自濯缁尘缁。名庐以山庐乃结，因山得庐山尤奇。

襟江带闽此胜境，鼎足匡福宁须疑。和君谣罢一长啸，松间双鹤高空飞。
赠罗道人
释德洪（宋代）

蜕尘标韵矫翔鸾，鬓发楼飕风露寒。脱舄骨飞何日见，解衣沐浴万人看。

肯来从我翛然住，皆说他人屈致难。戏作猫声行聚落，自忘身是晋郎官。
挽杨训母荚氏
胡寅（宋代）

戚戚秋风飐旐旌，送车千辆咽佳城。
令妻寿母名兼美，孝子慈孙礼备成。
望士有诗歌绋綍，梵坊无侣献铙钲。
更惭朴语书铭石，万一幽光久更明。
题梅友吟稿二首 其一
萧立之（宋代）

三友风流已画图，梅犹君友意何如。梅言毋友不如己，定是君诗也似渠。
罗汉寺
林克刚（明代）

东山山下访禅栖，古木繁阴水满陂。海阔白云来汗漫，山连青满出参差。

秘经藏古忘遗检，奉佛堂空馀故基。千古珠林顿消歇，不知罗汉更何为。
游惠山（并叙）
苏轼（宋代）

余昔为钱塘倅，往来无锡未尝不至惠山。
即去五年，复为湖州，与高邮秦太虚、杭僧参寥同至，览唐处士王武陵、窦群、朱宿所赋诗，爱其语清简，萧然有出尘之姿，追用其韵，各赋三首。
梦里五年过，觉来双鬓苍。
还将尘土足，一步漪澜堂。
俯窥松桂影，仰见鸿鹤翔。
炯然肝肺间，已作冰玉光。
虚明中有色，清净自生香。
还従世俗去，永与世俗忘。
薄云不遮山，疏雨不湿人。
萧萧松径滑，策策芒鞋新。
嘉我二三子，皎然无缁磷。
胜游岂殊昔，清句仍绝尘。
吊古泣旧史，疾谗歌小旻。
哀哉扶风子，难与巢许邻。
（谓窦群。
）敲火发山泉，烹茶避林樾。
明窗倾紫盏，色味两奇绝。
吾生眠食耳，一饱万想灭。
颇笑玉川子，饥弄三百月。
岂如山中人，睡起山花发。
一瓯谁与共，门外无来辙。
和郓州令狐相公春晚对花
刘禹锡（唐代）

朱门退公后，高兴对花枝。望阙无穷思，看书欲尽时。

含芳朝竞发，凝艳晚相宜。人意殷勤惜，狂风岂得知。
四月三日张十遗牡丹二朵
梅尧臣（宋代）

已过谷雨十六日，犹见牡丹开浅红。
曾不争先及春早，能陪芍药到薰风。
同李中丞洪水亭夜集
皎然（唐代）

佳人但莫吹参差，正怜月色生酒卮。

山公取醉不关我，为爱尊前白鹭鹚。
水调歌头 八月十五夜集长乐堂月大明常岁所无众客皆欢。戏用伯恭韵作
李弥逊（宋代）

白发闽江上，几度过中秋。阴晴相半，曾见玉塔卧寒流。

不似今相三五，皎皎冰轮初上，天阙恍神游。下视人间世，万户水明楼。

贤公子，追乐事，占鳌头。酒酣喝月、腰鼓百面打凉州。

沈醉尽扶红袖，不管风摇仙掌，零露湿轻裘。但恐尊中尽，身外复何忧。
和劝农诗
虞俦（宋代）

世故偶夷险，吾行无介通。
谁为青眼旧，人想翠眉浓。
风雨花时过，溪山酒圣中。
何时莲荡里，共把碧弯筒。
偶成
黄大受（宋代）

高唐作梦时，宋玉乃得见。
那知赋说梦，梦外云雨怨。
此赋苟不作，应无列女传。
清修寺在益阳数十里间惠远之弟居之世谓之小庐山二首 其一
李纲（宋代）

盘纡石磴白云间，风落岩花满路斑。峰岭横斜自重掩，个中真是小庐山。
昔年二首 其一
赵文（宋代）

昔年携汝赴闽京，此日深儿尚未生。今日携儿收叔骨，一如当日共伊行。
宣州杂诗二十首
梅尧臣（宋代）

细雨春冈滑，无因驻马蹄。
裘单怀後侣，风急过前溪。
近寺闻鱼鼓，穿林听竹鸡。
田家舂正急，炊饭待锄犁。
腊后感怀和光道韵
华镇（宋代）

达人蔑视千钟禄，曲士惊谈五石瓢。腊尽自怜春气近，月明谁念美人遥。

铅华次第开梅萼，金色依稀著柳条。莫问阴山更阴处，数峰残雪未全销。
失调名
佚名（宋代）

无情却被多情恼。
玲珑四犯 送杞园游西湖
曹贞吉（清代）

三月吴山，记梅子黄时，几多烟雨。载酒西泠，千顷嫩荷澄暑。

沉醉失却湖光，似梦里、断云飞絮。叹软尘十载遮留，翻送故人游去。

一枝柔橹穿花路。淡空明、个侬眉妩。檀栾金碧天然丽，都在晚霞红处。

试问堤畔垂杨，尚否、青青如故。遇禅灯老衲，还为我，殷勤语。
双溪八景八首 其五 春郊耕雨
刘琏（唐代）

膏雨溟濛涤冻涂，杏花深处鸟相呼。东郊蓑笠勤农事，好遣良工缋作图。
炎十世先陇在婺源不归拜扫者九年清明有感遂
王炎（宋代）

九陌黄尘里，不知桃李开。
匆匆春又过，逐逐老相催。
浮脆身如露，纷华念已灰。
松楸无恙否，久客盍归来。
次韵宇文舍人见贻之作
喻良能（宋代）

不见褚公今二年，重来青眼尚依然。
偃松篇美天犹和，正殿班清人孰先。
今日赤墀烦暂立，他年黄阁径须仙。
白头宾客无聊甚，只待吹嘘送上天。
都下无忧馆小楼春尽旅怀二首
杨万里（宋代）

病眼逢书不敢开，春泥谢容亦无来。
更无短计销长日，且绕栏干一百回。

不关老去愿春迟，只恨春归我未归。
最是杨花欺客子，向人一一作西飞。
过湖
方岳（宋代）

才出城来便不同，绿杨微指藕花风。
过湖船用百钱买，卧看云归南北峰。
读中观论
释德洪（宋代）

平生智眼浊，尘劫著心深。长向环轮上，空将始末寻。

十方真寂灭，一念去来今。妙绝调琴指，知谁解赏音。
上册宝十三首 其一 迎神用《歆安》。
郊庙朝会歌辞（宋代）

笾豆大房，牺尊将将。馨香既登，明灵迪尝。其乐伊何，吹笙鼓簧。

灵来燕娭，降福无疆。
送曾谹父还朝十首 其七
曹勋（宋代）

诗源正嗣江西派，句律先空冀北群。从此金门玉堂去，好将雅颂启吾君。
浪淘沙
吴潜（宋代）

长记去年时。雪满征衣。佳人携手画楼西。今日关山千里外，此恨谁知。

想见绿窗低。依旧空闺。惜春还是惜花飞。纵有游蜂偷得去，争似帘帷。
杂画十一首 其二
边贡（明代）

蔼蔼古城暮，遥遥车马度。同为城外人，不识城中路。
柳嘲竹
宋庠（宋代）

好在碧檀栾，丛低度岁寒。何堪裁凤律，只好制鱼竿。

拂水烟梢润，含风钿叶攒。芳阴聊奉庇，君试仰天看。
咏史
刘敞（宋代）

主父希世者，画策妙纵横。指麾一言用，震动诸侯惊。

日暮临远涂，中道方倒行。不忍藜藿食，意从五鼎烹。

宁知鹿门翁，白首长躬耕。天下非所保，功名安足营。
中弁晚道
曹同统（清代）

日落烟沙白，荒荒野色微。村寒牛影瘦，天阔雁行稀。

谍骑冲风至，锄农荷月归。此邦三异迹，默尔念前徽。
近者昌言多出诸贤之后有感一首
高斯得（宋代）

吾观唐虞时，辅佐多也胄。
一时谋谟嘉，十世典刑旧。
古道日以衰，象贤始不懋。
近者梧桐鸣，多出芝兰秀。
杜李倡其前，刘胡继其后。
最后康乐公，卓出汉庭右。
元气倚迓续，疵国资匡救。
起予气为增，感事眉复皱。
彼出进士科，视此一何陋。
但贪一束刍，甘作一缄味。
真堪为仆僮，尚取矜廉茂。
谁能持我诗，往为披{左忄右勾}瞀。
再和答师复五首 其二
释德洪（宋代）

牛渚笑中曾捉月，道山归去亦乘鸾。人间尚有馀缘在，又把尘编倒摺看。
居上人自云居来访白莲社话明日告归作此送之
释德洪（宋代）

浮云山尽际，花木迎春晖。佳人殊方来，见之消渴饥。

藉草坐松影，粉香时落衣。气貌秀可掬，出语超幽微。

岩壁钟声寂，山阴花发稀。去袂挽莫留，又作瓯峰归。
用厚后弟强甫韵
刘克庄（宋代）

老禅和筑退居庵，识路何须待指南。
野叟得年今九九，星翁布指更三三。
有诗入梦撩灵运，无藁藏山愧史谈。
愚智同归一抔土，管他后世传非聃。
送闲师归江南
张籍（唐代）

遍住江南寺，随缘到上京。多生修律业，外学得诗名。

讲殿偏追入，斋家别请行。青枫乡路远，几日尽归程。
秀亭秋怀十五首 其十三
方回（元代）

茫茫六合间，孰是身自由。贫贱不遑安，故迫口腹谋。

万事已云不，心火炎不休。朝服寒食散，夜梦郁仪楼。

鄙哉齐公子，泪下雍门周。万世一陶叟，浩歌归故丘。

有酒醉即眠，无酒亦不求。
足疾愈约客游湖上园
张镃（宋代）

平生志四方，岂愿守三窟。超凌风中骥，振迅霜后鹘。

无何足受湿，步履遽臲卼。投针痛循筋，濯药热透骨。

重缠袜中絖，懒顾囊内笏。长怀骆宾王，旷迈困沉泊。

胸蟠经纶业，与气共振拔。纷纷灞上旅，太半贵肥腯。

傥其尚细谨，俗眼愈超忽。临垆指醇酒，洗涤去泥淈。

器宏事果遂，阔步黄金阙。宿来病殊减，砌域可踔越。

拘挛日既深，得差兴尤发。湖山想贻笑，相忘两逾月。

霜花著红小，幽香逗疏樾。风晴春一似，携具任仓卒。

招邀二三子，才思涌难竭。却愁费吾诗，笔端口方讷。
黄鹤驿寓题
罗隐（唐代）

野云芳草绕离鞭，敢对青楼倚少年。秋色未催榆塞雁，

人心先下洞庭船。高歌酒市非狂者，大嚼屠门亦偶然。

车马同归莫同恨，古人头白尽林泉。
次韵卢致远见示
陈著（宋代）

新春欲洗旧氛埃，并竹寻溪试一来。
冻雨忽交疏霰下，严风不放寸云开。
主人雅量诗相住，老客归心梦亦催。
滑道何妨徐著步，袖中金薤不虚回。
王厚颂二首
黄庭坚（宋代）

夕阳尽处望清闲，想见千岩细菊斑。
人得交游是风月，天开图画即江山。
赠翟良甫洛人南游
陆文圭（元代）

温洛天地中，父老升平年。
清游盘石坐，醒酒落花眠。
胜地已陈迹，故事空遗编。
铜驼泣秋雨，祸机始杜鹃。
耆英日凋谢，嵩高无人烟。
怀古笑我迂，慕学嗟子贤。
购书或千金，卧榻馀一氈。
低头肯揖吏，闭口不言钱。
情已寄丘壑，足犹履山川。
驾言远寻师，胡为近拾旃。
煌煌邵程业，百世谁能傅。
狂风
李俊民（金朝）

春光著物酒如浓，白白红红眼界中。又是一场蝴蝶梦，能禁几度落花风。
题朱泽民秋江独钓图
郑东（元代）

山川无微云，万物粲可数。长江秋气至，美人在中渚。

凉风吹兰舟，木叶下如雨。鲂鲤岂必多，书卷良可咀。

初非与世殊，聊以乐空屡。
春贴子皇帝阁六首 其一
韩维（宋代）

和气生金殿，微风转画旗。年年好春色，先是帝家知。
江天雪意
何景福（元代）

云压天边树，瑶英欲下时。风威寒更急，潮信冻来迟。

酒市增高价，渔舟误晚炊。灞桥诗思好，先借蹇驴骑。
次韵见独知宗朝议见贻之什
李弥逊（宋代）

遥遥幽人居，宛在苍林间。
霜华驻秋清，风叶喧昼闲。
臞仙厌山寂，按竹俯人寰。
面会良独少，语酣遂忘还。
岂无纷华地，心事了不关。
诗成若鸣琴，志在水与山。
郡看陌上尘，工作颔下班。
何如对茗碗，泉罂煮潺潺。
黄山
程之鵔（清代）

黄山三十六芙蓉，浴罢汤泉曳短筇。仙乐疑闻缑岭鹤，钵盂欲豢鼎湖龙。

迷漫云气皆成海，穿穴峰头半是松。始信到来仍不信，天工理外若为容。
杨柳枝 其六 赋小城梅枝
郑文焯（清代）

江树犹伤旧国春，肯因冷澹与时新。风来谁撼千林雪，一洗人閒桃李尘。
失猫一首
刘克庄（宋代）

周遭闇室工诃夜，偃息朝檐喜曝晴。𨁝跳似猴难摄伏，纵擒无鼠敢从横。

侬贪梦蝶防闲弛，汝薄鱼餐去住轻。赤脚苍头俱失察，主君姑息不须惊。
探芳信
王时翔（清代）

碧纱静。又脉脉离愁，恹恹酒病。记小园重见，幽兰一枝冷。

吴阊枉作看花梦，香色何曾领。要归时、红烛明心，青禽传信。

休负此清景。趁溪阁秋凉，月帘宵永。谁道今番，佳约杳难定。

闲中多少痴心意，欲说无人听。伫空阶、移尽斜阳树影。
盘洲杂韵上 蓼岸
洪适（宋代）

岸蓼花如糁，残霞照晚汀。不教资曲蘖，留得隐鵁鶄。
江南归附后不仕述怀
艾可叔（宋代）

舟在中流进退难，发虽种种此心丹。
死为元亮终书晋，生是留心本事韩。
贫贱不忧知有道，乱离最幸是无官。
岁寒谁似东篱菊，禁得投簪日日看。
醉中信笔作四绝句既成惧观者不知野人本心也
陆游（宋代）

今朝卖谷得青钱，自出街头买彘肩。
草火燎来香满屋，未容下箸已流涎。
夕霁杜陵登楼，寄韦繇
李白（唐代）

浮阳灭霁景，万物生秋容。登楼送远目，伏槛观群峰。

原野旷超送，关河纷杂重。清晖映竹日，翠色明云松。

蹈海寄遐想，还山迷旧踪。徒然迫晚暮，未果谐心胸。

结桂空伫立，折麻恨莫从。思君达永夜，长乐闻疏钟。
感怀 其二
庄湘泽（清代）

淡月濛濛夜，黄昏独坐时。镫残闻玉漏，烟断冷金猊。

生死岂能隔，梦魂无见期。秋来摇落意，不复理琴丝。
春夜歌立春夜试灯同张陈二进士饮后作
顾璘（明代）

东郊春旗平旦回，泰坛灯光夜复开。太平天子运元极，佳辰令节参差来。

湘南小臣复何有，阳和亦到寒城柳。巷陌罗幡挂玉叙，楼台画烛临朱牖。

家家夜坐吹笙竽，对此忘却居边隅。千金斗酒不爱惜，五夜宴客同欢娱。

陈孟公，张子房，两枝玉树临中堂。高才八韵并倾座，少年百步能穿杨。

驷马初过桑梓里，双星更度银河水。日射金屏孔雀飞，池开锦浪鸳鸯喜。

洗觥酌君君莫辞，人生难得似君时。且趁春花欲烂熳，与君终日醉如泥。
九骚引 其九 抚玉镜
葛高行文（明代）

抚玉镜之纤尘兮，光皎皎而虚明。睹此物之神圣兮，不淑见而心惊。

始自轩辕之时兮，含碧水之青莹。悲朱颜其易改兮，惟寸心之不更。

掷荣华于俗外兮，修礼容以为盟。鸡初鸣而披衣兮，视启明于东方。

塞蹠途之旁径兮，法先圣而师乎邑姜。览回文之纵横而咏胡笳之悲歌兮，则陈哀思而何所补于三纲？

于斯之时亦浮华而相尚兮，饰翡翠而道德戕。想窈窕之淑范兮，敦坤德而惟洽阳。

仁风衍于百代兮，德业修于椒房。扫兰个之清洁兮，焚兽炉而炷宝香。

云飞飞以绕户兮，风飂飂而袭书窗。时隆冬以冰溜兮，菊英英而吐黄。

柏森森而不凋兮，松苍苍其冒霜。且草木亦有此劲操兮，吾人何可无此蕙纕！

昔宋景之仁德兮，荧惑退而徙三舍。缅涂山之长子兮，内专一而兴大夏。

无非仪而安处兮，修妇职以遵圣化。崇仁义以为郭兮，超世俗而为差。
和所盘端午韵
丘葵（宋代）

槐夏阴中鬓已秋，天风吹梦堕江头。
水应难洗湘累恨，山岂能江柳子囚。
尘世不知几端午，人生大抵一虚舟。
愁来细把君诗看，压倒当时赵倚楼。
邹一初提点三清阁
黄玠（元代）

杰哉高阁开神区，此地何必非玄都。天上玉京十二楼，飞来人间作画图。

栾栌交加虎兽伏，甍宇轩翥龙鸾舒。上方自与三境接，星光历历种白榆。

晨朝焚香礼碧落，仙风半空闻佩琚。此生尘网如可脱，愿为清歌随步虚。
舍绮霞阁五首呈石丈职方 其二 水中亭
韦骧（宋代）

回环水面碧于蓝，晓夕清虚万象涵。佳趣不容为独揽，史君横彴在亭南。
元夕 其一
吕希纯（宋代）

何处元宵好，迎銮册府西。箫声云外起，扇影日边低。

秘禁威容肃，名流步武齐。舜瞳回左顾，真欲过金闺。
甘露降太一宫诗
王禹偁（宋代）

甘露霭长空，垂休太不宫。
瑞光经日在，圣德与天通。
如醴沾衣白，凝脂间叶红。
淋漓滴层汉，顾眄骇重瞳。
五色名难比，三危味莫同。
祗应书信史，千古仰玄功。
奉使契丹二十八首其十出山
苏辙（宋代）

燕疆不过古北关，连山渐少多平田。
奚人自作草屋住，契丹骈车依水泉。
橐驼羊马散川谷，草枯水尽时一迁。
汉人何年被流徙，衣服渐变存语言。
力耕分获世为客，赋役稀少聊偷安。
汉奚单弱契丹横，目视汉使心凄然。
石瑭窃位不传子，遗患燕蓟逾百年。
仰头呼天问何罪，自恨远祖从禄山。
黄鹤楼
吴炯（宋代）

黄鹤楼头秋日阴，客中扶病强登临。东南野色分吴楚，江汉涛声自古今。

泽国秋高红叶少，乡关天远白云深。仙人玉笛无消息，但听萧萧万户砧。
哭胡处士
曹松（唐代）

故人江阁在，重到事悠悠。
无尔向潭上，为吾倾瓮头。
空馀赤枫叶，堕落钓鱼舟。
疑是冲虚去，不为天地囚。
访周仲觉夜宿南岭，月色粲然。晓起路湿闻有
杨万里（宋代）

夜晴那得晓来泥，才见金钲浴绀池。
一阵五更松上雨，元来睡著不曾知。
临江仙
陈霆（明代）

落尽樱桃春事减，小园蜂蝶依依。子规啼罢月沉西。

曲屏向晓，依烛泪空垂。

楼外绿芜千里道，长亭过骑频嘶。一春无信慰相思。

重门寂寞，风雨过花时。
杂兴六言十首
刘克庄（宋代）

小臣素著狂直，先皇数奖忠嘉。
叩额有厚伦疏，断腕无起复麻。
次韵二首
叶茵（宋代）

古貌如君更古心，舣舟来伴故人吟。
十分酒醉忧时切，一点灯昏语夜深。
半似画图经雨壁，不成宫徽乱风琴。
个中好办栽梅计，胜友从教载月寻。
刘阮洞
晁公为（宋代）

桃花开已繁，溪水溅溅去。
不见持杯人，自叹来何暮。
送淮南转运李学士君锡
梅尧臣（宋代）

王都重兵廪，命使总八方。
淮南舟车冲，三楚笼利长。
惟时有才舟，数计等桑羊。
八月赐诏行，朱斾插大航。
汴湍入秋涨，东鼓下镗镗。
今日发大梁，明朝过睢阳。
睢阳授经地，父老认道旁。
同业八十人，或贵或为郎。
先生殁大官，弟子无荷囊。
乃知诗书传，要在明三纲。
隋未闻仲淹，来学去佐唐。
唐初称名臣，鲜及杜与房。
亲见慕义人，专门起辉光。
我闻房杜流，已显惟王张。
云汉几万里，星宇争耀芒。
归来立螭头，莫爱鱼稻乡。
元夕八首
陈世崇（宋代）

天街箫鼓厌繁华，静访湖山释子家。
珍玩图书尤绚眼，选僧堂里万莲华。
游径山蕴常上人字无可以山中秋日十诗求和因次韵 其二
葛胜仲（宋代）

幽寻连日至如归，款听清谈木屑霏。好乞一庵容一社，只消枳落与松扉。
清平乐 其二 岩桂盛开，戏呈韩叔夏司谏
向子諲（宋代）

吴头楚尾。踏破芒鞋底。万壑千岩秋色里。不耐恼人风味。

而今我老芗林。世间百不关心。独喜爱香韩寿，能来同醉花阴。
道室试笔
陆游（宋代）

兜罗绵云常满谷，勃落叶衣无四时。
中原百战血涂野，此老醉眠初不知。
别山居
刘得仁（唐代）

万壑千岩景象开，登临未足又须回。

凭师莫断松间路，秋月圆时弟子来。
圣政更新诏书正告讦之罪因得小诗十首
韩元吉（宋代）

桓温将死谢安起，霍氏初除魏相来。
谁与圣君安大业，巍巍廊庙可无材。